钦定古今图书集成/理学汇编/学行典/第180卷 > 周磐
## 钦定古今图书集成/理学汇编/学行典/第180卷 > 周磐

按《后汉书周磐传》：“磐字坚伯，汝南安成人，征士燮之
宗也。祖父业，建武初为天水太守。磐少游京师，学《古
文尚书》《洪范》《五行、左氏传》。好礼有行，非典谟不言，诸
儒宗之。居贫，养母，俭薄不充。尝诵《诗》至《汝坟》之卒章，
慨然而叹，乃解韦带，就孝廉之举。和帝初，拜谒者，除
任城长，迁阳夏重合令。频历三城，皆有惠政。后思母”，
弃官还乡里。及母殁，哀至，几于毁灭。服终，遂庐于冢
侧，教授门徒常千人。公府三辟，皆以有道特征。磐语
友人曰：“昔方回、支父啬神养和，不以荣利滑其生术。
吾亲以殁矣，从物何为！”遂不应。建光元年，年七十三
岁。朝会，集诸生讲论终日，因令其二子曰：“吾日者梦
见先师东里先生与我讲于阴堂之”奥，既而长叹：“岂
吾齿之尽乎？若命终之日，桐棺足以周身，外椁足以
周棺。敛形悬封，濯衣幅巾。编二尺四寸简，写《尧典》一
篇，并刀笔各一，以置棺前，示不忘圣道。”其月望日，无
病忽终，学者以为知命焉。